tartuNLP/wikipedia-smugri-20251201 huggingface dataset:
Sielun kykyjen riippuvaisuus ruumiin sekoituksista

Sielun kykyjen riippuvaisuus ruumiin sekoituksista (, ) on Galenoksen 100-luvulla kirjoittama antiikin kreikkalainen filosofinen psykologinen tutkielma.
Historia.
Galenos eli ja kirjoitti 100-luvulla jaa. erityisesti keisari Marcus Aureliuksen aikana. Hänen teostaan "Sielun kykyjen riippuvaisuus ruumiin sekoituksista" ei ole kyetty ajoittamaan tarkasti. Joskus sitä on pidetty hänen myöhäisteoksenaan ja hänen sielua koskevien ajatustensa eräänlaisena yhteenvetona, mutta se voi olla myös hänen muita samaa aihepiiriä käsitelleitä teoksia varhaisempi. Galenos käsitteli sieluun liittyviä asioita myös muun muassa teoksissaan "Sielun tunteiden tunnistamisesta ja parantamisesta" ja "Sielun erehdysten tunnistamisesta ja parantamisesta".
Sisältö.
Galenos esittää teoksessaan sen nimen mukaisesti, että sielun kyvyt riippuvat ruumiista ja erityisesti ruumiin sekoituksista ("krasis") eli aineellisesta tilasta. Näkemystä on kuvattu ”humoraalioppiin perustuvaksi materialismiksi” tai ”lääketieteelliseksi materialismi”.
Galenos lainaa teoksessaan filosofeja, erityisesti Platonia ja Aristotelesta, sekä Hippokratesta, ja runoilijoita, kuten Homerosta ja Theognista. Hän hyökkää erityisesti oman aikansa platonisteja eli niin kutsuttuja keskiplatonisteja kohtaan, sillä nämä katsoivat, Galenoksen mukaan jopa vastoin Platonin itsensä näkemystä, että sielu olisi ruumiista täysin itsenäinen ja riippumaton. Galenos itsekin jättää auki sen mahdollisuuden, että sielun ylin osa järkisielu voisi olla kuolematon ja säilyä olemassa ruumiista riippumatta, mutta vetoaa muuten siteeraamiensa lähteiden auktoriteettiin ja omaan lääkärinkokemukseensa pyrkiessään osoittamaan sielun tilojen olevan monella tavalla riippuvaisia ruumiista. Tämän osoittavat niin esimerkit lääketieteestä, kuten sairaudet ja lääkkeiden vaikutus, kuin arkielämästä, kuten ympäristön ja alkoholin vaikutus sieluun.
Galenos vaikuttaa esittävän, että sielu voidaan jopa samastaa ruumiin fysikaalisiin sekoituksiin. Tästä seuraa muun muassa, että sielullisia ongelmia voidaan hoitaa ruokavalion ja muiden ruumiin tasapainoa säätelevien asioiden avulla. Näin Galenos esittää varsin materialistisen ja deterministisen näkemyksen sielun ja ruumiin suhteesta ja siitä, kuinka sielun toiminnot riippuvat ruumiin sekoituksista. Teos on kuitenkin monin tavoin retorinen, ja siitä on hankala nähdä, mikä on Galenoksen omaa väitettä ja mikä lähinnä argumentointia, joka haluaa osoittaa, mitä hänen aikansa filosofioiden väittämistä sielun ja ruumiin suhteen kannalta seuraa.
Galenos käsittelee myös determinisminsä suhdetta moraaliin ja moraaliseen vastuullisuuteen: voidaanko ketään kiittää tai moittia teoistaan, jos ne ovat seurausta vain siitä, miten hänen ruumiinsa sekoitukset ovat järjestäytyneet, ja nämä ovat tulleet hänen osakseen ulkopuolisista syistä? Galenoksen vastaus on, että kiitämme hyvää itsessään ja moitimme pahaa itsessään aina sellaista kohdatessamme, riippumatta siitä, mikä on hyvän tai pahan syynä.
Teoksen sisältö voidaan jakaa seuraavasti:
Bojana Milošević

Bojana Milošević (, 29. marraskuuta 1965 Kraljevo, Serbian ST – huhtikuu 2020 Belgrad, Serbia) oli maajoukkuetasolla Jugoslaviaa edustanut koripalloilija, olympia-, MM- ja EM-mitalisti.
Elämä ja ura.
Seuratasolla Milošević pelasi muun muassa ŽKK Crvena zvezdassa, jossa hän voitti Jugoslavian mestaruuden vuonna 1989, Kreikassa ja Italiassa.
Milošević saavutti Jugoslavian naisten maajoukkueessa olympiahopeaa Soulissa 1988, MM-hopeaa Malesiassa 1990 ja EM-hopeaa Espanjassa 1987 sekä Israelissa 1991. Nuorisomaajoukkueissa hän saavutti muun muassa alle 16-vuotiaiden tyttöjen EM-hopeaa Suomessa 1982.
16. huhtikuuta 2020 Miloševićin uutisoitiin kuolleen Belgradissa 54-vuotiaana.
258 Tyche

258 Tyche on yksi asteroidivyöhykkeen asteroideista. Sen löysi R. Luther Düsseldorfissa 4. toukokuuta vuonna 1886. Pikkuplaneetta sai nimensä kreikkalaisen mytologian onnen jumalattaren Tykhen mukaan. Nimeä ehdotti G. Rümker.
Fyysiset ominaisuudet.
Tyche on S-tyypin asteroidi, jonka läpimitta on 64,78 kilometriä. Pikkuplaneetan pyörähdysaika eli vuorokauden pituus sen pinnalla on 10,041 tuntia pitkä.
Marina Basanova

Marina Basanova (, , 25. joulukuuta 1962 Omsk, Venäjän SFNT – 27. huhtikuuta 2020 Bremen, Saksa) oli maajoukkuetasolla Neuvostoliittoa ja Yhdistynyttä joukkuetta edustanut käsipalloilija, olympiamitalisti ja maailmanmestari.
Bazanova voitti Neuvostoliiton naisten maajoukkueessa olympiapronssia Soulissa 1988 ja kolme maailmanmestaruutta. Neuvostoliiton hajottua Bazanova saavutti vielä olympiapronssia Barcelonassa 1992 Yhdistyneen joukkueen jäsenenä. Bazanova asui ja työskenteli loppuelämänsä Saksassa ja kuoli Bremenissä 57-vuotiaana 27. huhtikuuta 2020.
Pirkko Jaakkola

Pirkko Marjatta Jaakkola (9. huhtikuuta 1927 Turku – 2. elokuuta 2021 Turku) oli suomalainen iskelmä- ja operettilaulaja, sanoittaja, säveltäjä, laulunopettaja, ja näyttelijä. Jaakkola esiintyi muun muassa Triola-yhtyeen säestämänä. 
Hänen vuonna 1953 julkaisema singlensä "Pariisin taivaan alla/Keltaruusu" on yksi parhaiten menestyneistä suomalaisista äänitteistä. Valssi "Kirje Venetsiaan" soitettiin elokuvassa Neiti talonmies. Jaakkola levytti noin kymmenen singleä vuosina 1953–1954. 
Pirkko Jaakkola kävi keskikoulun. Hän oli turkulaisen laulupedagogi Naemi Fribergin oppilas. Näyttelijänä Jaakkola oli uransa alkuvaiheissa kiinnitettynä Turun Työväenteatteriin 1944–1946, Kemin Kaupunginteatteriin 1947–1949, ja Lappeenrannan Kaupunginteatteriin 1949–1950. Jaakkolan harrastuksia olivat urheilu, kirjallisuus ja kielet. Jaakkola oli Turun Yrittäjänaiset ry yhdistyksen jäsen. Yhdistykselle hän lahjoitti säveltämänsä ja sanoittamansa laulun Yrittäjänaisen laulu.
Ševino (järvi Pihkovan alueella)

Ševino () on järvi Luoteis-Venäjällä Pihkovan alueen Sebežin piirissä.
Maantietoa.
Järvi on 4,4 kilometriä pitkä, 1,6 kilometriä leveä ja sen pinta-ala on 3,56 neliökilometriä eli 356 hehtaaria. Sen keskellä järvi on kapeimmillaan 350 metriä. Kapeikon kaakkoispuolella sijaitsee saari, jonka pinta-ala on 5 hehtaaria.
Järven kaakkoispuolella on sijainnut kolme kylää Zaševenje (Зашевенье), Ševino (Шевино) ja Hanjovo (Ханёво), joista viimeiset ovat aivan rannan tuntumassa. Rantakylien läpi kulkee tie Pustoškaan.
Luontoarvoja.
Järvessä elää runsaasti kalalajeja: hauki, lahna, ahven, pasuri, karppi, ruutana, suutari, salakka, allikkosalakka, säyne, mutakala, törö ja rantanuoliainen, sekä joitakin "Rutilus"-suvun kalalajeja. Järvessä elää myös rapu. Järvi on mutapuhjainen, mutta sen rannat ovat kivisiä heikkarantoja. Paikoin esiintyy saveakin. Rannoilla kasvaa metsää, mutta etelärannoille ylettyvät peltomaat ja niityt sekä jonkin verran asutustakin.
Vesistösuhteita.
Ševino sijaitsee Nevedrjankan valuma-alueella. Sen luoteispäästä lähtee laskuoja kohti länttä, missä se yhtyy Nevedrjankaan, joka on Velikajan sivujoki ja järvi siksi kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järven valuma-alueen koko on lähteestä riippuen joko 27,7 tai 15,1 neliökilometriä. Siihen tulee kaksi ojaa, jotka alkavat lähimetsistä.
Julia Wierscher

Julia Wierscher (s. 10. toukokuuta 1971 Hannover) on saksalainen jääkiekkoilija, pelipaikaltaan hyökkääjä. Hän pelasi Saksan naisten jääkiekkomaajoukkueessa Salt Lake Cityn talviolympialaisten 2002 naisten jääkiekkoturnauksessa. Seuratasolla Wierscher on edustanut Saksan naisten pääsarjatason EC Bergkamenia.
Sviblo (järvi)

Sviblo () on järvi Luoteis-Venäjällä Pihkovan alueen Sebežin piirissä.
Maantietoa.
Järvi on 5,5 kilometriä pitkä, 5,5 kilometriä leveä ja sen pinta-ala on 13,72 neliökilometriä eli 1 372 hehtaaria. Järvellä on suuri järvenselkä, jonka itä- ja länsipäässä on pieniä lahtia. Järvellä on viisi saarta, joiden yhteispinta-ala on 25,5 hehtaaria. Suurin saari on lähes 800 metriä pitkä. Itäpään lahti jää suurimman saaren taakse suojaan. Kaakkoisrannassa työntyy järvelle noin 600-metrinen harju. Järven keskisyvyys on 3,5 metriä, vaikka siinä on 11 metriä syvä syvänne.
Järven länsi- ja pohjoisrannat ovat metsämaata, mutta itäpuolella on asutusta. Siellä kulkee tie rannanmyötäisenä kahden kylän, Staritsyn () ja Žeglovon (), kautta. Kylien välissä sijaitsee järven rannassa kappeli Tšasovnja Georgija Pobedonostsa ().
Luontoarvoja.
Järvessä elää runsaasti kalalajeja: hauki, lahna, ahven, pasuri, karppi, ruutana, suutari, mutakala, säyne, made, allikkosalakka, rantanuoliainen ja törö, sekä joitakin "Rutilus"-suvun kalalajeja. Siinä elää myös rapu. Seutu on soistunutta, mutta rannat ovat korkeintaan kapeasti ruohottuneita. Yhtä eteläpään lahtea lukuun ottamatta mikään kohta järvestä ei ole ruohottunut umpeen.
Vesistösuhteita.
Sviblo sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen.
Sviblon laskujoki on Svibljanka (), joka yhtyy Nevedrjankaan lyhen jokiosuuden aikana, kun se virtaa Sutokskojesta Mogilnoon. Svibloon laskee neljä muutakin ojaa, joista kaksi alkaa pienistä järvistä. Osa näistä järvistä ovat Pustoje Mogilno, Orehovno ja Pnjovno. Järven valuma-alueen koko on lähteestä riippuen joko 109,0 tai 104,5 neliökilometriä .
Culex milloti

Culex milloti on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Doucet vuonna 1949. Lajia tavataan Madagaskarista. Sillä ei ole alalajeja.
Marmorirausku

Marmorirausku ("Leucoraja naevus") on rauskujen (Rajidae) heimoon kuuluva merivesissä elävä kalalaji.
Koko ja ulkonäkö.
Marmorirauskun tavallinen pituus on 40 senttimetrin luokkaa. Se voi maksimissaan kasvaa 71 senttimetrin mittaiseksi (naaras 68 senttimetrin mittaiseksi). Lajin ruumis muistuttaa muodoltaan hieman vinoneliötä. Sen kuono on suhteellisen lyhyt. Selkäpuoli on väritykseltään okra tai vaaleanharmaan ruskea, vatsapuoli valkoinen. Piikkejä on vain rintaevien etureunoissa. Rintaevät ovat kulmistaan pyöristyneet ja niiden keskiosassa on musta marmorikuvioinen laikku.
Levinneisyys ja elinympäristö.
Marmorirauskua tavataan Atlantin valtameren itäosassa Kattegatista, Pohjanmerestä ja lännen Britteinsaarilta etelään aina Senegaliin ja Marokkoon asti. Sitä on havaittu myös Välimeressä. Se elää erilaisilla vedenpohjilla yleensä 20–250 metrin syvyydessä vedenpinnasta, vaikka poikkeuksellisesti sitä onkin havaittu aina 500 metrin syvyydessä asti.
Ravinto ja elintavat.
Marmorirauskun ravintoa ovat monenlaiset pohjaeläimet ja pienet kalat. Se tulee sukukypsäksi keskimäärin 50–60 senttimetrin mittaisena ja noin 4–5 vuoden ikäisenä. Kutu tapahtuu talviaikana. Naaras laskee 5–7 senttimetrin mittaiset ja 3–4 senttimetrin levyiset munakotelot noin seitsemän kotelon erissä. Niitä on yhdessä naaraassa enintään 63 kappaletta kerralla. Poikaset ovat kuoriutuessaan noin 12 senttimetrin mittaisia. Marmorirauskun on havaittu voivan elää enintään 14-vuotiaaksi.
Sisälmyssaari

Sisälmyssaari voi viitata ainakin seuraaviin saariin:
Suur-Mumbain kuntayhtymä

Suur-Mumbain kuntayhtymä (, tai "Brihanmumbai Municipal Corporation") on Mumbain kaupunkia johtava hallinnollinen elin, joka sai nykyisen muotonsa vuonna 1888. Siinä on 227 jäsentä, jotka valitaan äänestyksellä viiden vuoden mittaiseksi kaudeksi, poislukien viisi kuntayhtymän nimittämää asiantuntijaa. Jäsenet valitsevat keskuudestaan pormestarin, jonka kausi kestää 2,5 vuotta, toimimaan kokousten johtajana ja kaupungin edustajana. Komissaari () on Maharashtran osavaltiohallituksen nimittämä virkamies, joka vastaa kaupungin infrastruktuurin kunnossapidosta ja kehittämisestä. Hänen vastuualueensa alaisuuteen lukeutuu muun muassa vesihuolto, tieverkosto ja erilaisten palveluiden toimittaminen kaupunkilaisille. Häntä avustaa varakomissaari, jonka kuntayhtymä nimittää Maharashtran hallituksen hyväksynnällä.
Mumbain ensimmäinen kunnallinen hallintoelin perustettiin vuonna 1865, jolloin Arthur Crawford nimitettiin Bombayn komissaariksi viideksi vuodeksi. Kaupunki alkoi velkaantumaan, mikä sai Pherozeshah Mehtan muotoilemaan vuonna 1872 hyväksytyn kuntalain, joka antoi perustan tulevalle kuntayhtymälle. Mehtan luoma kuntalaki säilyi vuoteen 1888, jolloin se korvattiin uudella kuntayhtymän lailla. Nykyään Suur-Mumbain kuntayhtymä on Intian rikkain kuntayhtymä. Vuodesta 1996 sitä on hallinnut yhtämittaisesti Shiv Sena. Viimeisimmissä vuoden 2017 vaaleissa oli ehdolla 2275 ehdokasta kolmestatoista puolueesta. Kuntayhtymän vaaleissa äänestysaktiivisuus on jatkuvasti ollut alhainen, kahdessa edeltäneessä se jäi alle 50 prosenttiin. Pormestariksi valittiin vuonna 2019 Shiv Senan Kishori Pednekar ja varapormestariksi Suhas Wadkar.
Francesco Perrone

Francesco Perrone (3. joulukuuta 1930 – 27. huhtikuuta 2020) oli italialainen kestävyysjuoksija. Hän osallistui maratoniin vuoden 1960 kesäolympialaisissa. Perrone oli Gruppo Sportivo Fiamme Oron urheilija.
Perrone kuoli covid-19-tautiin 89-vuotiaana.
Iris Olsson

Iris Olsson (s. 1981) on suomalainen elokuvaohjaaja ja dokumentaristi, joka on valmistunut elokuvaohjaajaksi Taideteollisesta korkeakoulusta.
Olsson on ohjannut muun muassa dokumentit "Kesän lapsi", "Unien välissä" ja "Sydämeni taakka" sekä useita televisiosarjoja. Olssonin elokuvat sijoittuvat pääsääntöisesti Venäjälle ja Afrikkaan. Olsson on palkittu muun muassa Tampereen elokuvajuhlilla, Tromso Palm -palkinnolla, President's Awardilla, Venla-palkinnoilla. Hän on myös ollut European Film Awards -ehdokas. Olsson toimi vuosina 2016–2018 DocPoint-dokumenttielokuvafestivaalin taiteellisena johtajana.
Iris Olssonin isä on elokuvaohjaaja Claes Olsson.
Thula

Thula on kaupunki Jemenin Amranin maakunnassa lähellä pääkaupunki Sanaata.
Maantiede.
Thula sijaitsee noin 45 kilometriä Jemenin pääkaupunki Sanaata. Kaupungin vieressä on vuori, jolle on rakennettu linnoitus. Kaupunkia itsessään ympäröi kaupunginmuuri, johon kuuluu yhdeksän porttia. Muita kaupungin rakennuksia ovat moskeijat, madrasat ja haudat.
Historia.
Thulalla on ilmeisesti hyvin pitkä historia. Sen nimi on johdettu henkilönimestä Thula ibn Lubakha ibn Akyan ibn Himyar al-Ashgar. 900-luvuklla kirjoittanut al-Hamadani maintisee paikalla sijainneen kylän ja linnoituksen ("hisn"). Paikan strateginen merkitys kasvoi sittemmin aijubidien, rasulidien ja zaidilaisten imaamien valtakausilla. Imaami al-Mutahhar ibn Sharaf al-Dinin (k. 1572) hauta sijaitsee hänen poikansa kaupunkiin rakennuttamassa madrasassa.
Carsten Niebuhr vieraili kaupungissa 1700-luvulla ja Eduard Glaser vuonna 1883. Glaser kuvaili kaupungin olleen tuolloin Jemenin toiseksi suurin ja arvioi sen linnoituksen olevan hyvin vanha. Kaupunki lisättiin Jemenin aielistalle Unescon maailmanperintöluetteloon vuonna 2002.
Väestö.
Thulan asukkaat ovat pääasiassa zaidilaisia muslimeja.
Işın Karaca

Işın Karaca (s. 7. maaliskuuta 1973 Lontoo, Yhdistynyt kuningaskunta) on kyproksenturkkilainen laulaja. Vuoteen 2020 mennessä häneltä oli ilmestynyt yhdeksän albumia.
Marston Moorin taistelu

Marston Moorin taistelu 2. heinäkuuta vuonna 1644 oli Englannin sisällissodassa käyty taistelu, jossa englantilaiset kuninkaanvallan kannattajat kärsivät ensimmäisen huomattavan tappionsa. Parlamentin joukkojen tukena oli skotlantilainen Covenantin armeija. Molemmilla osapuolilla oli ratsuväkeä suunnilleen saman verran, mutta jalkaväkeä parlamentin joukoilla ja skoteilla oli lähes kaksinkertainen määrä rojalisteihin verrattuna. Oliver Cromwell sai tässä taistelussa lisänimensä ”Rautakylki” (), joka myöhemmin liitettiin kaikkiin hänen alaisuudessaan taistelleisiin ratsuväkijoukkoihin.
Marston Moorin taistelu oli Englannin sisällissodan suurin taistelu. Siihen osallistui noin sotilasta.
Mehiläisten poisto

Mehiläisten poisto tarkoittaa mehiläisten uudelleensijoittamista. Tätä tarkoitusta varten on olemassa ammattimaisia palveluita, sillä tarhamehiläistä pidetään hyödyllisimpänä kaikista hyönteislajeista. Mehiläispesillä on potentiaalinen taloudellinen arvo. Tarhamehiläisten ammattimaisella poistamisella tarkoitetaan usein niiden siirtämistä uuteen paikkaan, jossa niitä voidaan hoitaa ja käyttää sadon pölyttämiseen ja hunajan sekä mehiläisvahan tuotantoon. Sinänsä mehiläisten poistossa on piirteitä sekä tuholaisten torjunnasta että mehiläishoidosta. Elävien mehiläisten poistamisen tai mehiläisten pelastamisen voi suorittaa paikallinen mehiläishoitaja, joka joko pitää mehiläiset, myy ne tai auttaa yksinkertaisesti pitämään mehiläiset rakennetussa pesässä. Kaikki mehiläishoitajat eivät kuitenkaan tarjoa mehiläisten poistopalveluita. 
Lajeista.
Tyypillisesti mehiläislaji, joka on poistamisen kohteena, on länsimainen mehiläinen, eli tarhamehiläinen ( "Apis mellifera" ). Afrikkalainen mehiläinen ("A. melliferan" ja "A. mellifera scutellatan" risteymä) voidaan kuitenkin myös poistaa turvallisesti, siirtää ja pitää hengissä. Mehiläisten poistoalan ammattilaisten ei pitäisi väittää pystyvänsä erottamaan näitä kahta tyyppiä; tämä voidaan tehdä vain laboratorioanalyyseillä.
Maikki Rantala

Maikki Rantala (s. 1981 Helsinki) on suomalainen katu- ja muraalitaiteilija. Rantala on valmistunut vuonna 2006 Lahden ammattikorkeakoulun Muotoiluinstituutista medianomiksi (AMK) graafisen suunnittelun opintosuunnalta. Hän työskenteli vuosina 2006–2014 suomalaisessa kustantamossa graafisena suunnittelijana ja art directorina.
Muraalitaide.
Rantala on työskennellyt katutaidekollektiivi Multicoloured Dreamsissa suunnittelemassa muraalitaidetta vuodesta 2010 lähtien. Hän osallistui muun muassa vuonna 2015 Myyrmäen rautatieaseman mittavien seinämaalausteen tekoon. Rantala on kuulunut muun muassa katutaidekollektiivi G-Rexiin vuodesta 2015 ja Street Art Vantaaseen vuodesta 2016. Muraaleja, joiden suunnitteluun tai tekemiseen hän on osallistunut on muun muassa Vantaalla, Porissa, Tampereella ja Mäntyharjulla. Merkittävä osa teoksista on toteutettu osallistavasti. Teoksia on myös sisätiloissa. Nykyisin Rantala on keskittynyt urallaan laajemminkin julkisen taiteen suunnitteluun.
Lähteet.
https://www.g-rex.fi/tekijat/#/maikki-rantala
Anna Šabanova

Anna Nikolajevna Šabanova (; 18. maaliskuuta 1848greg. Smolensk – 25. toukokuuta 1932 Leningrad) oli venäläinen lastenlääkäri, naisten oikeuksien puolustaja ja filantrooppi. 
Anna Šabanova syntyi varakkaaseen aatelisperheeseen Smolenskin maakunnassa. Hän osallistui alaikäisenä radikaaliin poliittiseen liikehdintään ja tuomittiin siitä vuonna 1865 kuuden kuukauden vankeuteen. Vapauduttuaan hän alkoi pyrkiä lääkäriksi. Tähän aikaan Suomen suuriruhtinaskunta oli ainoa paikka Venäjän valtakunnassa, missä naisten sallittiin osallistua korkea-asteen koulutukseen, joten vuonna 1871 Šabanova aloitti opintonsa Keisarillisessa Aleksanterin-Yliopistossa Helsingissä. Vuonna 1873 hän siirtyi Pietariin Venäjän ensimmäiselle naislääkärikurssille, joka valmistui vuonna 1877 Pietarin keisarillisesta lääketieteellisestä akatemiasta. Lääketieteen tohtoriksi hän valmistui vuonna 1878. Hänestä tuli tunnustettu lastensairauksien asiantuntija. Hän työskenteli koko työuransa ajan Oldenburgin lastensairaalassa Pietarissa. 
Hän oli myös kirjailija ja osallistui maansa yhteiskunnalliseen keskusteluun esimerkiksi kääntämällä venäjäksi hyvinvointiin liittyviä ohjekirjoja. Hän edisti monin tavoin Venäjän naisten koulutusmahdollisuuksia. Šabanova oli vuonna 1895 perustamassa Venäjän naisten keskinäistä filantrooppista järjestöä. Se perusti Pietariin naisten asuntolan, lasten päiväkodin, avustuskassan ja työnvälitystoimiston. Hän alkoi vuodesta 1905 lähtien ohjata järjestön toimintaa puoluepolitiikan suuntaan saadakseen Venäjän naisille äänioikeuden. Hän järjesti 10.–16.12.1908 yli tuhannen osallistujan voimin Venäjän naisten yleiskokouksen perustaakseen naisten puolueen. Sen perustaminen kuitenkin epäonnistui.
Lokakuun vallankumouksen 1917 jälkeen Šabanova vetäytyi julkisesta toiminnasta. Toisaalta hänen monen vuoden taistelunsa peruste on kadonnut, koska Neuvostoliitossa Venäjän naisten ja miesten oikeudet olivat tasapuoliset, toisaalta kaikki yksityiset aloitteet kiellettiin. Anna Šabanova keskittyi kokonaan sairaalatyöhön. Oldenburgin sairaalan nimi muutettiin Rauhfusan sairaalaksi tohtori Karl Rauchfussin mukaan. Hän sai Neuvostoliiton Työn sankarin arvon vuonna 1928.
Henri Ventoniemi

Henri Ventoniemi (s. 11. elokuuta 1995 Hyvinkää) on suomalainen koripalloilija. Ventoniemen kasvattajaseura on Hyvinkään Ponteva. 207 senttisen Ventoniemen pelipaikka on korin alla joko sentterinä tai isona laitahyökkääjänä. Ventoniemi edustaa Korisliigassa pelaavaa Lahti Basketballia.
Herttoniemen yhteiskoulu

Herttoniemen yhteiskoulu (Heryk) on yläkoulu- ja lukio-opetusta järjestävä oppilaitos Helsingin Herttoniemessä. Se perustettiin vuonna 1924 paikkaamaan koulutilojen puutetta Helsingissä. Vuonna 1957 Heryk siirtyi nykyiselle paikalleen Kettutie 6:een.
Heryk on yksityinen koulu, jossa opetus on maksutonta. Yleislukiona Heryk tarjoaa monipuolisen kurssivalikoiman. Vuonna 2023 yläkoulussa oli noin 390 oppilasta ja lukiossa noin 370 opiskelijaa. Vuonna 2025 lukion keskiarvoraja oli 8,46. Koulun rehtori on Johanna Kallio.
Yläkoulu kuuluu Länsi-Herttoniemen oppilaaksiottoalueeseen. Yläkoulussa on jalkapalloon painottunut liikuntaluokka ja latinaluokka.
Koulun historia.
Helsingin Yhteiskoulu ja Realilukio perustettiin 1924 Kamppiin osoitteeseen Wladimirinkatu 34 (nyk. Kalevankatu). Ensimmäisenä rehtorina toimi Väinö Musikka. Koulua kutsuttiinkin pitkään Musikan kouluksi. Tilanahtaus ajoi vuonna 1931 koulun vuokralle Hämäläisen osakunnan tiloihin osoitteeseen Kampinkatu 4-6 (nyk. Urho Kekkosen katu). Koulun liikunta- ja juhlasalissa toimii nykyisin Tavastia-klubi. 
Sodan jälkeen kouluhallituksen tarkastajat pitivät koulun tiloja puutteellisina ja kehottivat siirtymään omaan koulutaloon. Herttoniemi oli 1950-luvun alussa uusi ja nouseva kaupunginosa, josta puuttui oppikoulu. Kouluhanketta ajamaan perustettiin Herttoniemen oppikouluyhdistys. Musikka ja yhdistys alkoivatkin tehdä yhteistyötä koulun muuttamiseksi Herttoniemeen.
Kansalaisaktiivien ja Musikan toive toteutui, kun kouluhallitus 8. huhtikuuta 1954 antoi Helsingin yhteiskoulu ja realilukiolle luvan siirtyä asteittain Herttoniemeen. Jo syksyksi Kamppia täydentävät tilat löytyivät Hiihtäjäntien kansakoululta. Samaan aikaan oppikouluyhdistys alkoi rakentaa uutta koulutaloa Kettutielle. Rahaa kerättiin taloa varten monin tavoin. Viihteen moniosaaja Niilo Tarvajärven johdolla järjestettiin sekä juhlia että tempauksia. Lisäksi saatiin lahjoituksia herttoniemeläisiltä. Uusi koulutalo otettiin käyttöön syyslukukaudeksi 1957, ja samalla nimi muuttui Herttoniemen yhteiskouluksi. Taloa laajennettiin jatko-osalla vuonna 1961.
Väinö Musikka johti koulua vuoteen 1953, jolloin rehtoriksi tuli Jouko Teperi. Uusi rehtori sai rauhassa kehittää oppilaitosta 1970-luvulle asti, jolloin Suomessa siirryttiin peruskoulujärjestelmään. Samalla syntyi poliittinen paine yksityisten koulujen kunnallistamiseksi, eikä kaupunki halunnut antaa Herykille peruskoulua. Vuosia kestänyt epävarmuus päättyi Helsingin kaupunginvaltuuston antaessa 24. huhtikuuta 1979 Herykille pysyvän peruskoulutehtävän.
Koulu sai kaivattua lisätilaa vuonna 2001. Lisärakennus toi kansainvälistä tunnustusta arkkitehtuuristaan, josta vastasi koulun entinen oppilas Tapio Saarelainen.
Sami-Jukka Korvola

Sami-Jukka Korvola (s. 25. lokakuuta 1997) on suomalainen pesäpalloilija. Korvola edustaa Miesten ykköspesiksessä pelaavaa Oulun Lippoa. Hänen kasvattajaseuransa on Seinäjoen Maila-Jussit. Korvolan ura Superpesiksessä alkoi kaudella 2016. Ennen kauden 2020 alkua Korvola on pelannut urallaan 78 Superpesiksen runkosarjaottelua. Näissä Korvola on lyönyt kymmenen tavallista juoksua, tuonut 30 juoksua ja kerännyt 146 kärkilyöntiä. Kolmessa pelaamassaan Superpesiksen pudotuspeliottelussa Korvola on tuonut kaksi juoksua ja kerännyt 11 kärkilyöntiä.
Thal

Thal (vanhaa saksaa, ) on kymmenien, lähinnä saksankielisten paikkojen nimi. Se on myös sukunimi.
Suomen nyrkkeily

Nyrkkeily alkoi Suomessa 1900-luvun alkupuolella. Karl Stockmann toi ensimmäiset nyrkkeilykintaat Suomeen 1880-luvulla mutta ensimmäinen yleisölle tarkoitettu nyrkkeilynäytös käytiin Helsingin Kaisaniemen kentällä 8. heinäkuuta 1905 ja Viktor Smeds järjesti ensimmäiset julkiset nyrkkeilykilpailut Helsingissä Hippodromin sirkuksessa 1. lokakuuta 1921. Helsingin Nyrkkeilyseura perustettiin vuonna 1912 ja Suomen Nyrkkeilyliitto vuonna 1923, jonka joulukuussa kilpailtiin ensimmäiset Suomen-mestaruuskilpailut. Jo aiemmin samana vuonna Työväen Urheiluliitto järjesti omat mestaruuskilpailunsa. Vuonna 2020 Suomen Nyrkkeilyliittoon kuuluu yli sata seuraa. Suomen nyrkkeilyliitto erosi vuonna 2023 Kansainvälisestä nyrkkeilyliitosta (International Boxing Association, IBA) ja liittyi World Boxing (WB) -lajiliittoon. 
Suomen Ammattinyrkkeilyliitto perustettiin vuonna 1935 ja samana vuonna järjestettiin Suomessa ensimmäinen ammattilaisnyrkkeilyilta, jonka pääottelija oli vuonna 1938 raskaan sarjan maailmanmestarin toiseksi haastajaksi arvostettu Gunnar Bärlund. Ensimmäisenä suomalaisena ammattilaisnyrkkeilyn Euroopan-mestaruuden voitti vuonna 1951 Elis Ask, joka sittemmin toimi merkittävänä ammattilaisnyrkkeilyn promoottorina. Olli Mäki otteli ensimmäisenä suomalaisena maailmanmestaruudesta Helsingin olympiastadionilla 17. elokuuta 1962. Ensimmäisenä suomalaisena ammattilaisnyrkkeilyn maailmanmestaruuden voitti Eva Wahlström Helsingin Hartwall Arenassa 25. huhtikuuta 2015.
Suomalaisnyrkkeilijöistä olympiakultaa ovat voittaneet Sten Suvio vuonna 1936 ja Pentti Hämäläinen vuonna 1952. Lisäksi suomalaiset ovat olympialaisissa saavuttaneet yhden hopeamitalin ja 13 pronssia. Vuonna 1974 alkaneissa amatöörinyrkkeilyn maailmanmestaruuskilpailuissa suomalaiset ovat saavuttaneet kolme hopeaa ja kuusi pronssia; miesten viisi mitalia ovat vuosilta 1978–2001 ja naisten neljä mitalia vuosilta 2010–2019. Amatöörinyrkkeilyn Euroopan-mestaruuden ovat suomalaisista voittaneet Gunnar Bärlund vuonna 1934, Olli Mäki vuonna 1959, Kalevi Marjamaa vuonna 1975, Tarmo Uusivirta vuonna 1979, Elina Gustafsson vuonna 2018 ja Mira Potkonen vuosina 2018–2019.
King’s-nyrkkeilytalli järjesti ammattilaisten nyrkkeilyiltoja Helsingissä (Helsingin urheilutalolla, Helsingin jäähallissa ja Hartwall areenassa) 1980-luvun puoliväliltä 2000-luvun puoliväliin.
Vuoden 1952 Helsingin olympialaisten nyrkkeilykilpailujen lisäksi Suomessa on järjestetty Tampereella amatöörinyrkkeilyn maailmanmestaruuskilpailut vuonna 1993 sekä Euroopan-mestaruuskilpailut vuosina 1981 ja 2000. Vuodesta 1977 Tampereella on järjestetty vuosittain kansainvälinen Tammer-turnaus ja vuodesta 1982 Helsingissä GeeBee-turnaus.
Tampereella toimii vuonna 1991 perustettu Suomen nyrkkeilymuseo.
Río de la Platan evankelinen kirkko

Río de la Platan evankelinen kirkko on protestanttinen kirkkokunta Argentiinassa. Sillä on noin 27 500 jäsentä. Se on yhtä aikaa sekä Luterilaisen maailmanliiton että Reformoitujen kirkkojen maailmanyhteisön jäsen.
Thal (Sveitsi)

Thal on kunta Koillis-Sveitsissä, Sankt Gallenin kantonissa. Kunnassa on vajaat 7 000 asukasta.
Sijainti.
Thal sijaitsee Reinin suistoalueella, Bodenjärven etelärannalla viitisen kilometriä Rorschachista itään ja parikymmentä kilometriä Sankt Gallenista koilliseen. Se rajoittuu idässä Reinjoen vanhaan uomaan, Alter Rheiniin ja Itävaltaan. 
Liikenne.
Moottoritie A1 Sankt Gallenin suunnasta St. Margretheniin kulkee Thalin poikki.
SBB:n rautatie Sargansista Rorschachiin ja edelleen Kreuzlingeniin ja Winterthuriin kulkee Thalin kautta. Thalilla ja sen länsinaapurilla Staadilla on yhteinen Staad-niminen asema Thalin länsiosassa. Appenzeller Bahnenin rautatie Rorschachista Heideniin kulkee Thalin poikki.
Lentoasema.
St. Gallen-Altenrheinin lentoasema sijaitsee Bodenjärven rannalla Altenrheinin kylässä Thalissa.
Lentokentän synty ja Altenrheinin teollisuushistoriaa.
Altenrheinin teollisuus ja siihen liittyvä lentokenttä saivat alkunsa 1920-luvulla, kun Dornier siirsi Versailles’n rauhansopimuksen kieltäneen lentokoneiden valmistuksen Saksan Friedrichshafenista Altenrheiniin. Dornier-Werke Altenrhein AG aloitti toimintansa vuonna 1927. Se valmisti lentokoneita Sveitsin ilmavoimille ja myös Saksaan. Toisen maailmansodan jälkeen Flug- und Fahrzeugwerke Altenrhein AG (FFA) rakensi lentokoneiden lisäksi muun muassa junavaunuja, joiden siirtyi vuonna 1987 Schindlerille. Vuodesta 1997 alkaen junavaunutuotanto on tapahtunut Stadlerin nimissä.
Töyhtöturako

Töyhtöturako ("Corythaixoides concolor") on turakoihin kuuluva lintulaji. Lajia tavataan Afrikan eteläosista.
Koko ja ulkonäkö.
Töyhtöturako on suurikokoinen lintu ja voi kasvaa 45–50 cm pitkäksi. Sukupuolet muistuttavat toisiaan ulkonäöltään. Töyhtöturako on väritykseltään kauttaaltaan siniharmaa. Päälaella on pitkä töyhtö, jonka lintu voi laskea alas. Lajin pyrstö on hyvin pitkä. 
Levinneisyys ja elinympäristö.
Töyhtöturakoa tavataan Angolasta, Sambiasta ja Tansaniasta etelään Etelä-Afrikkaan asti. Lajin elinympäristöä ovat kuivat savannit ja avoimet metsät. Sen ravintoa ovat useat hedelmät. Töyhtöturako liikkuu usein pieninä ryhminä. Linnun pesimäkausi on levinneisyysalueen pohjoisosissa heinäkuulta syyskuulle ja eteläosissa vuoden ympäri.
Reformoitujen kirkkojen maailmanyhteisö

Reformoitujen kirkkojen maailmanyhteisö on kansainvälinen kirkkojen yhteistyöelin, johon kuuluu reformoituja, kongregationalistisia, presbyteerisiä, unioituja sekä valdolaisia kirkkoja. Sillä on 233 jäsenkirkkoa, joissa on yhteensä noin 100 miljoonaa jäsentä.
Jukka Pelkonen

Jukka Lauri Tapani Pelkonen (s. 29. toukokuuta 1956 Juva) on suomalainen lääkäri, mikrobiologi ja Itä-Suomen yliopiston kliinisen mikrobiologian professori. Hän on ollut tiedotusvälineiden haastateltavana esimerkiksi koronaepidemian aikana keväällä 2020.
Pelkonen tuli ylioppilaaksi Juvan yhteiskoulusta vuonna 1975. Hän valmistui Helsingin yliopistosta lääkäriksi (LL) 1981 ja lääketieteen tohtoriksi (LKT) 1982. Hänen englanninkielinen artikkeliväitöskirjansa (1982) oli otsikoitu "Inherited characteristics of rodent antibodies to 2-phenyl-oxazolone". Hän sai kliinisen mikrobiologian erikoislääkärin pätevyyden vuonna 1992. 
Vuosina 1984–1988 Pelkonen työskenteli tutkijana Baselissa Sveitsissä ja vuosina 1991–1994 Freiburgin Max Planck -instituutissa Saksassa. Hän on toiminut kliinisen mikrobiologian professorina Kuopion yliopistossa, sittemmin Itä-Suomen yliopistossa. Tämän tehtävän ohella hän on toiminut muun muassa dekaanina yliopistossaan (Lääketiede).
Party for Socialism and Liberation

Party for Socialism and Liberation (PSL) on yhdysvaltalainen kommunistinen puolue, joka perustettiin vuonna 2004 sen jäsenten erottua Workers World Party-puolueesta.
PSL:n ehdokkaat vuoden 2020 presidentinvaaleissa olivat Gloria La Riva ja Leonard Peltier.
Ideologia.
PSL:n tavoite on johtaa vallankumousta, joka siirtää Yhdysvallat sosialismiin. He hylkäävät idean kapitalistisen järjestelmän hajottamisesta reformistisin keinoin, mutta ovat silti asettaneet ehdokkaita esimerkiksi Yhdysvaltain presidentinvaaleihin. PSL uskoo sosialismin olevan ensimmäinen kehitysvaihe kohti kommunismia, joka saavutettaisiin sosialismin kehityttyä ohi tarpeen valtiolle sekä luokkayhteiskunnan hävittyä.
Elsa Alkman

Elsa Alkman o.s. "Ahlström" (18. marraskuuta 1878 Ornäs – 1975) oli ruotsalainen kirjailija, viulisti ja poliitikko. Hänen isänsä oli insinööri O. Th. Ahlström ja äitinsä Clara Guinchard. Hän opiskeli Tukholman konservatoriossa viulunsoittoa 1897‒1900. Hän oli Eslövin köyhäinhoitolautakunnassa vuodesta 1911. Hän oli hallituksen jäsen Föreningen för kvinnans politiska rösträttissä (FKPR) 1911‒1913 ja Eslövin FKPR:ssä vuodesta 1907, Eslövin lukutuvassa 1912‒1913, Eslövin musiikkiseurassa vuodesta 1913, varapuheenjohtaja Eslövs försköningsföreningissä 1911‒1913, Eslövin lainakirjastossa vuodesta 1912. Hän oli mukana Norrköpingissä natsismin vastaisessa toiminnassa ja piti toisen maailmansodan aikana salaista natsismin vastaista keskustelupiiriä. Hän oli myös Fredrika Bremer-förbundetin hallituksen jäsen.
Alkman oli naimisissa vuodesta 1906 apteekkari O. E. Alkmanin kanssa.
Johanne Luise Heiberg

Johanne Luise Heiberg, o.s. "Pätges" (22. marraskuuta 1812 – 21. joulukuuta 1890) oli tanskalainen näyttelijä. Hän oli aikakauden merkittäviä tanskalaisia näyttelijöitä. Hän kirjoitti muistelmat "Et Liv gjenoplevet i Erindringen" (1891–1892), joiden perusteella hänestä on saatu luoduksi ajan myötä yhä parempi kuva. Hänen elämänsä viimeisistä vaiheista saa parhaan käsityksen hänen kirjeenvaihdostaan A. F. Kriegerin kanssa.
Heibergin vanhemmat olivat alkujaan saksalaisia. He olivat muuttaneet Kööpenhaminaan ennen Johannen syntymää.Yhdeksänlapsisen työläisperheen toiseksi nuorin lapsi Johanne Pätges pääsi kahdeksanvuotiaana Kuninkaallisen teatterin balettikouluun ja sai pian pikku rooleja. Hänen varsinainen ensiesiintymisensä tapahtui 1826 Trinen roolissa Johan Ludvig Heibergin häntä varten kirjoittamassa vaudevillessa "Aprilsnarrene". He avioituivat viiden vuoden kuluttua. Avioliitto toi hänelle sosiaalisen nousun, ja ajan merkittävät kirjailijat kirjoittivat hänelle rooleja.
1882 ilmestyneessä kirjassaan "Peter Andreas Heiberg og Thomasine Gyllembourg" Heiberg kertoo appivanhemmistaan ja heidän avioerostaan.
Sören Kierkegaard kirjoitti 1848 hänestä artikkelisarjana tutkielman "Faedrelandet"-lehteen osoittaakseen voivansa kirjoittaa muustakin kuin uskonnosta.
Ester Almqvist

Ester Dorotea Almqvist (3. marraskuuta 1869 Johannelund, Bromma – 1934) oli ruotsalainen taidemaalari. Hänen vanhempansa olivat kirkkoherra K. W. Almqvist ja Augusta Svahn. Almqvist opiskeli Tukholman teknillisessä koulussa 1888–1891 ja oli sitten oppilaana Gustaf Cederströmin ja John Börjesonin oppilasateljeessa 1892–1893 ja Valandin piirustuskoulussa Carl Larssonin oppilaana sekä Konstnärförbundetin koulussa Tukholmassa vuoteen 1896. Hän maalasi maisemia, akvarelleja ja pastelleja sekä teki piirustuksia ja etsauksia.
Orehovno (järvi Pustoškan piirissä)

Orehovno () on järvi Luoteis-Venäjällä Pihkovan alueen Pustoškan piirissä.
Maantietoa.
Järvi on 1,4 kilometriä pitkä, 0,85 kilometriä leveä ja sen pinta-ala on 59 hehtaaria. Se sijaitsee Sviblon kaakkoispuolella ja järviä erottaa toisistaan kapea harju, joka pistää esiin Svibolon rannasta niemenä. Järvi on keskeltä kapeampi kuin se on pohjois- ja eteläpäässään. Järvellä on kaksi saarta, joiden yhteispinta-ala on 4,4 hehtaaria. Ne sijaitsevat pohjois- ja eteläpäässä.
Luontoarvoja.
Järvi on metsäjärvi kaikkialta muualta, paitsi järven itärannasta, jossa rantaan ulottuu niittyjä tai peltoja. Peltojen yhteydessä on hieman asutusta, joka liittyy kulmakuntaan Šalai (). Järvestä on tavattu kalalajeina ainakin hauki, lahna, ahven, salakka, pasuri, karppi, ruutana, suutari, säyne, allikkosalakka, kiiski, mutakala, rantanuoliainen ja made, sekä joitakin "Rutilus"-suvun kalalajeja. Siinä elää myös rapu.
Vesistösuhteita.
Orehovno sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen.
Järven valuma-alueen koko on 18,3 neliökilometriä. Siitä laskee lyhyt oja Svibloon, joka näyttää ilmakuvista kuitenkin olevan maatunut tai umpeenkasvut lahti tai salmi. Sviblo laskee vuorostaan Svibljankaa myöten Nevedrjankaan.
Scared to Be Lonely

Scared to Be Lonely on alankomaalaisen DJ-tuottaja Martin Garrixin ja brittiläisartisti Dua Lipan kappale. Sen julkaisivat STMPD RCRDS ja Epic Records digitaalisesti ladattavana singlenä 27. tammikuuta 2017. Kappale on mukana Lipan omaa nimeä kantavan debyyttistudioalbumin "Complete Edition"-erikoispainoksella. Kappaleen ovat sanoittaneet Garrix, Giorgio Tuinfort, Nathaniel Campany, Kyle Shearer ja Georgia Ku, joista kaksi ensimmäistä myös tuottivat sen Valley Girlin sekä Lorna Blackwoodin kanssa. Kappaleesta on toteutettu myös akustinen versio, joka julkaistiin 7. huhtikuuta 2017.
Kappaleelle on toteutettu myös Blake Claridgen ohjaama musiikkivideo, joka julkaistiin Garrixin YouTube-kanavalla singlen julkaisupäivänä. "Scared to Be Lonely" oli kansainvälinen menestys, sen päästyä singlelistan viiden parhaan joukkoon Alankomaissa, Malesiassa, Norjassa, Ruotsissa, Slovakiassa, Suomessa ja Tšekissä sekä kymmenen parhaan joukkoon Belgiassa, Itävallassa, Latviassa, Portugalissa, Saksassa, Tanskassa, Unkarissa ja Uudessa-Seelannissa. Lisäksi se on myynyt Australiassa, Italiassa, Kanadassa ja Puolassa kaksinkertaista, Alankomaissa kolminkertaista, sekä Meksikossa ja Ruotsissa jopa nelinkertaista platinaa.
Ostrovno (järvi nro 4)

Ostrovno () on järvi Luoteis-Venäjällä Pihkovan alueen Sebežin piirissä.
Maantietoa.
Järvi on 2,8 kilometriä pitkä, 1,0 kilometriä leveä ja sen pinta-ala on 1,85 neliökilometriä eli 185 hehtaaria. Järvi on pohjois-etelä-suuntainen ja se on keskeltä 50 metriä kapea. Kapeikon aiheuttavat kaksi vastaista niemeä, jotka ovat osa ilmakuvissa näkyvästä harjujaksosta. Järven pohjoisosassa on saari, jonka pinta-ala on 0,2 hehtaaria. Asutusta on vain yhden talon verran. Kumpaankin niemeen kulkee tiet.
Luontoarvoja.
Järvessä elää kalalajeina ainakin hauki, lahna, ahven, pasuri, karppi, ruutana, suutari, säyne, mutakala, törö, rantanuoliainen ja made, sekä joitakin "Rutilus"-suvun kalalajeja. Myös rapua tavataan järvestä.
Järvessä on metsäsaari, jonka metsäistä rantaviivaa katkovat yksittäiset niityt.
Vesistösuhteita.
Ostrovno sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järven valuma-alueen koko on 15,91 neliökilometriä. Siihen laskee pari ojaa kahdesta lammesta. Järvestä laskee oja Pnovnon kautta Svibloon, josta on laskuoja Nevedrjankaan.
Romance

Romance on amerikankuubalaisen laulaja-lauluntekijä Camila Cabellon toinen sooloalbumi, joka julkaistiin 6. joulukuuta 2019. Se on tyyliltään Cabellolle tyypilliseen tapaan poppia, joka on saanut vaikutteita latinomusiikista. Albumi sisältää muun muassa Grammy-ehdokkaana olleen kappaleen ”Señorita”, jonka Cabello laulaa poikaystävänsä Shawn Mendesin kanssa, sekä vuoden 2020 alussa nopeasti suosiota keränneen ”My Oh My” -kappaleen, jolla vierailee edellisvuonna läpimurtonsa tehnyt rap-artisti DaBaby. "Romance" myi kultaa Yhdysvalloissa noin kuukausi julkaisunsa jälkeen.
Kappaleet.
Kaikki kappaleet säv. ja san. myös Camila Cabello.
Byte (kappale)

Byte on alankomaalaisen DJ-tuottaja Martin Garrixin sekä samasta maasta kotoisin olevan DJ-tuottaja Brooksin kappale. Sen julkaisivat STMPD RCRDS ja Sony Music Entertainment digitaalisesti ladattavana singlenä 7. huhtikuuta 2017. Kappaleen ovat sekä sanoittaneet että tuottaneet Garrix ja Brooks. Kappaletta on verrattu Garrixin yhdessä Dimitri Vegas &amp; Like Miken kanssa vuonna 2014 julkaisemaan kappaleeseen "Tremor".
"Byten" kaupallinen menestys oli heikkoa, sen epäonnistuttua pääsemään lainkaan singlelistoille. Kappale on kuitenkin päässyt sen sijaan tanssikappalelistoille Alankomaissa, Belgiassa ja Yhdysvalloissa.
At the Door

At the Door on yhdysvaltalaisen rockyhtye The Strokesin kappale, joka julkaistiin ensimmäisenä singlenä yhtyeen kuudennelta studioalbumilta "The New Abnormal" 11. helmikuuta 2020.
Kappale on yhtyeen laulaja Julian Casablancasin sekä Paul Vassallon kirjoittama ja Rick Rubinin tuottama. ”At the Door” ylsi kotimaassaan Billboard Hot Rock Songs -listan sijalle 18.
Bad Decisions

Bad Decisions on yhdysvaltalaisen rockyhtye The Strokesin kappale, joka julkaistiin toisena singlenä yhtyeen kuudennelta studioalbumilta "The New Abnormal" 18. helmikuuta 2020.
Kappale on yhtyeen laulaja Julian Casablancasin kirjoittama ja Rick Rubinin tuottama. Kappaleen tekijöiksi on myös merkitty Billy Idol ja Tony James, sillä sen kertosäe muistuttaa Idolin ”Dancing with Myself” -hittiä.
”Bad Decisions” ylsi kotimaassaan Billboard Hot Rock Songs -listan kuudennelle sijalle.
Brooklyn Bridge to Chorus

Brooklyn Bridge to Chorus on yhdysvaltalaisen rockyhtye The Strokesin kappale, joka julkaistiin kolmantena singlenä yhtyeen kuudennelta studioalbumilta "The New Abnormal" 6. huhtikuuta 2020.
Kappale on yhtyeen laulaja Julian Casablancasin kirjoittama ja Rick Rubinin tuottama. ”Brooklyn Bridge to Chorus” ylsi kotimaassaan Billboard Hot Rock Songs -listan sijalle 7.
There for You

There for You on alankomaalaisen DJ-tuottajan Martin Garrixin sekä australialaisen laulajan Troye Sivanin musiikkikappale. Se julkaistiin digitaalisesti ladattavana singlenä 26. toukokuuta 2017. Kappaleen ovat sanoittaneet Garrix, Sivan, Brett McLaughlin, Ben Burgess, William Lobban Bean ja Jessie Thomas, joista ensimmäinen myös tuotti sen Lobban Beanin ja Bart Schoudelin kanssa.
Kappaleelle on toteutettu myös musiikkivideo, joka julkaistiin Garrixin YouTube-kanavalla vuorokausi ennen singlejulkaisua. Video kuvattiin San Franciscossa. ”There for You” oli kaupallisesti kohtalainen menestys. Se pääsi singlelistan kymmenen parhaan joukkoon Latviassa, Malesiassa, Slovakiassa ja Tšekissä sekä kahdenkymmenen parhaan joukkoon Alankomaissa, Belgiassa, Portugalissa ja Suomessa.
Gertrud Almqvist

Gertrud Almqvist-Brogren, kirjailijanimiä: "Molly Molander" "Madame Sans Gêne", "Madame Mère"(16. lokakuuta 1875 – 1954) oli ruotsalainen kirjailija ja kirjallisuuskriitikko. Hänen vanhempansa olivat insinööri Edv. Almqvist ja Thora Nordström. Almqvist opiskeli kieliä ja kirjallisuutta Sorbonnen yliopistossa 1905–1906. Hän sai "Stockholms Dagbladin" ulkomaanstipendin 1909. Hän oli "Idunissa" kirjallisuuskriitikkona 1910–1912 ja kirjoitti lähinnä ranskalaisesta kulttuurista. Hän julkaisi kirjat "Boken om Erland Höök" (1911), "Det törstande folket" (1919) ja "Den sällsamma resan" (1924).
Almqvist oli vuodesta 1917 naimisissa kirjailija Erik Brogrenin kanssa.
Cold

Cold on yhdysvaltalaisyhtye Maroon 5:n musiikkikappale, jolla vierailee myös yhdysvaltalaisräppäri Future. Sen julkaisivat 222 Records ja Interscope Records Maroon 5:n kuudennen, "Red Pill Blues" -studioalbumin toisena singlenä 14. helmikuuta 2017. Kappaleen ovat sanoittaneet Adam Levine, John Ryan, Jacob Kasher Hindlin, Justin Tranter ja Phil Shaouy, joista Ryan tuotti sen J Kashin ja Phil Paulin kanssa. Kappaleelle on toteutettu myös musiikkivideo, joka julkaistiin Maroon 5:n YouTube-kanavalla 15. helmikuuta 2017. Video kuvattiin Kaliforniassa Los Angelesin keskustassa joulukuussa 2016.
”Cold” oli kaupallisesti kohtalainen menestys. Se pääsi singlelistan kymmenen parhaan joukkoon Argentiinassa, Brasiliassa, Etelä-Koreassa, Kroatiassa, Libanonissa, Portugalissa ja Slovakiassa sekä kahdenkymmenen parhaan joukkoon Italiassa, Kanadassa, Latviassa, Malesiassa, Paraguayssa, Puolassa, Skotlannissa, Suomessa, Tanskassa, Tšekissä ja Yhdysvalloissa. Lisäksi se on myynyt Brasiliassa sekä Italiassa kaksinkertaista ja Kanadassa jopa kolminkertaista platinaa.
Maroon 5 on esittänyt kappaleen livenä muun muassa The Ellen DeGeneres Showssa 15. helmikuuta 2017 sekä The Tonight Show Starring Jimmy Fallonissa 14. maaliskuuta 2017.
Per Ashorn

Per Allan Ilmari Ashorn (s. 1963) on suomalainen lastenlääkäri, joka työskentelee Tampereen yliopiston lastentautiopin professorina ja Tampereen yliopistollisen sairaalan sivutoimisena ylilääkärinä. Hän on osallistunut useisiin lapsikuolleisuuden vähentämiseen ja lasten terveyden parantamiseen pyrkiviin tutkimushankkeisiin esimerkiksi Ghanassa, Intiassa, Malawissa, Malissa, Suomessa ja Yhdysvalloissa. Hän on osallistunut johtavana tutkijana tai muuten aktiivisena toimijana noin 20 kliiniseen kokeeseen Saharan eteläpuolisen Afrikan maissa.
Ashorn pääsi hyvin sujuneiden pääsykokeiden kautta opiskelemaan lääketiedettä Tampereen yliopistolle jo lukion toisen luokan jälkeen. Hän valmistui lääketieteen lisensiaatiksi 23-vuotiaana ja lääketieteen tohtoriksi (LT) seuraavana vuonna munasarjakasvainten diagnostiikkaa käsittelevällä artikkeliväitöskirjalla. Hänen englanninkielinen väitöstutkimuksensa (1987) oli otsikoitu "Human milk fat globule membrane antigens as diagnostic markers for ovarian carcinoma". Siihen liittyvän tutkimustyön hän teki enonsa, professori Kai Krohnin johtamassa patologian laboratoriossa. 
Kansainvälinen tutkijan työura alkoi Yhdysvaltain kansallisessa terveysinstituutissa (NIH). Tämän jälkeen hän erikoistui lastensairauksiin perehtyen myös trooppisiin tauteihin Karoliinisessa instituutissa Tukholmassa ja Etiopiassa. Emeritusprofessori Niilo Hallmanin yhteydenoton jälkeen Ashorn muutti vaimonsa ja lapsensa kanssa kahdeksi vuodeksi (1993-1995) Malawiin, jossa oli käynnissä Mannerheimin Lastensuojeluliiton terveyskeskushanke. Tänä aikana hän perehtyi esimerkiksi aliravitsemukseen. Lastentautien ja lasten infektiosairauksien erikoislääkärin pätevyys tuli opintojen täydentämisellä Tampereelle palaamisen jälkeen. Vuonna 2005 hän sai kansainvälisen lääketieteen professoruurin Tampereen yliopistossa. Hän on jatkanut erityisesti malariaan, infektiotauteihin ja aliravitsemukseen liittyvää tutkimustyötä vuotuisten, erityisesti Malawiin suuntautuneiden tutkimusmatkojen avulla. Hänen johtamansa globaalin lääketieteen tutkimusryhmän merkittäviä rahoittajia ovat muun muassa Bill ja Melinda Gatesin säätiö sekä Yhdysvaltain kehitysapuvirasto (USAID). 
Ashorn on toiminut Tampereen kaupunginvaltuutettuna vuosina 2001–2004 ja 2005–2008 (Vihreä liitto).
What Lovers Do

What Lovers Do on yhdysvaltalaisyhtye Maroon 5:n kappale, jolla vierailee myös yhdysvaltalaislaulaja SZA. Sen julkaisivat 222 Records sekä Interscope Records Maroon 5:n kuudennen, Red Pill Blues-studioalbumin kolmantena singlenä 30. elokuuta 2017. Kappaleen ovat sanoittaneet Adam Levine, SZA, Benjamin Diehl, Brittany Talia Hazzard, Elina Stridh, Jason Evigan, Oladayo Olatunji ja Victor Rådström, joista Evigan tuotti sen Sam Farrarin, Ben Billionsin ja Noah Passovoyn kanssa. Kappaleelle on toteutettu myös Joseph Kahnin ohjaama musiikkivideo, joka julkaistiin Maroon 5:n YouTube-kanavalla 28. syyskuuta 2017. Video kuvattiin Kalifornian Los Angelesissä elokuussa 2017.
"What Lovers Do" oli kaupallisesti kansainvälinen menestys, sen päästyä singlelistan viiden parhaan joukkoon Belgiassa (Vallonia), Brasiliassa, Italiassa, Kroatiassa, Malesiassa ja Venezuelassa sekä kymmenen parhaan joukkoon Alankomaissa, Australiassa, Belgiassa (Flanderi), El Salvadorissa, Filippiineillä, Hondurasissa, Irlannissa, Israelissa, Kanadassa, Libanonissa, Norjassa, Portugalissa, Skotlannissa, Slovakiassa, Sloveniassa, Sveitsissä, Tšekissä, Unkarissa, Uudessa-Seelannissa ja Yhdysvalloissa. Lisäksi se on myynyt Australiassa, Uudessa-Seelannissa ja Yhdysvalloissa kaksinkertaista, Italiassa ja Ruotsissa kolminkertaista ja Kanadassa nelinkertaista platinaa. Brasiliassa kappale ylitti myös timanttilevyrajan 160 000 myydyllä kopiolla.
Maroon 5 on esittänyt kappaleen ensi kertaa livenä Rock in Rio-tapahtumassa Rio de Janeirossa 16. syyskuuta 2017. Sen jälkeen he ovat esittäneet sen muun muassa The Ellen DeGeneres Showssa sekä Jimmy Kimmel Live!:ssa.
Huang Nanyan

Huang Nanyan (, s. 11. huhtikuuta 1977 Guangxi) on kiinalainen kilpauransa lopettanut sulkapalloilija ja olympiamitalisti. Huang pelasi Sydyneyn olympialaisissa nelinpelissä Yang Wein parina. He voittivat toisella kierroksella Sujitra Ekmongkolpaisarnin ja Saralee Thungthongkamin. Puolivälierissä Huang ja Yang voittivat alankomaalaiset Lotte Jonathansin ja Nicole van Hoorenin sekä välierissä eteläkorealaiset Chung Jae-heen ja Ra Kyung-minin. Loppuottelussa he kuitenkin hävisivät kiinalaisparille Ge Fei-Gu Junille erin 2–0.
Ingrid Andersen

Ingrid Maria Andersén-Borell (31. elokuuta 1882 Tukholma, Ruotsi – 1965) oli ruotsalainen näyttelijä.
Hänen vanhempansa olivat professori Anton Andersén ja tämän puoliso. Hän oli naimisissa Riksgäldskontoretin virkamiehen Tor Borellin kanssa vuodesta 1911.
Andersén-Borell opiskeli pianonsoittoa Tukholmassa Richard Andersonin oppilaana ja Martin Knutzenin oppilaana Kristianiassa. Näyttelijäntyötä hän opiskeli Hedvig Winterhjelmin ja Björn Björnsonin oppilaana. Hän oli kiinnitettynä Nationaltheatretissa Kristianiassa 1904–1905, Dramatenissa 1905–1906; Albert Ranftin teatterissa 1906–1913; Svenska teaternissa Helsingissä 1914–1915. Hänen roolejaan olivat muun muassa Käthie näytelmässä "Gamla Heidelberg", Clärchen "Sodoms undergångissa", Helga "Geografi och Kärlekissä", Matilde "Luciferissa".